Resumé af udtalelse fra Den Europæiske Tilsynsførende for Databeskyttelse om forslag til forordning om digitalisering af visumproceduren

(Udtalelsen findes i sin helhed på engelsk, fransk og tysk på EDPS’ websted www.edps.europa.eu)

(2022/C 277/06)

Den 27. april 2022 fremlagde Europa-Kommissionen et forslag til Europa-Parlamentets og Rådets forordning om digitalisering af visumproceduren. Forslaget har til formål at give mulighed for at indgive visumansøgninger online via den europæiske platform til digital visumansøgning og udskifte visummærkaten med et digitalt visum. Herved skulle visumansøgningsprocedurerne inden for Schengenområdet blive forenklet og harmoniseret, og sikkerhedsrisiciene i forbindelse med de fysiske visummærkater vil blive mindsket.

EDPS anerkender, at digitaliseringen af visumbehandlingen har potentiale til at imødegå en række udfordringer, som visumansøgere og konsulater står over for. Den nye procedures obligatoriske karakter kan imidlertid også skabe yderligere hindringer for visumansøgere, f.eks. på grund af manglende IT-kundskaber eller mangel på passende udstyr. EDPS anbefaler, at der i forslaget medtages en udtrykkelig bestemmelse, der fritager personer med problemer relateret til tilgængelighed fra at anvende den europæiske platform til digital visumansøgning.

EDPS bemærker, at forslaget blandt de personoplysninger, der skal indgå i visumansøgningen, tilføjer de IP-adresser, som ansøgningsskemaerne indgives fra. I denne henseende minder EDPS om princippet om dataminimering, som bør foranledige Kommissionen til at vurdere, om indhentningen af IP-adresser er nødvendig i forbindelse med forslaget.

EDPS minder også om betydningen af at give de registrerede oplysninger om behandlingen af deres personoplysninger for at sikre en rimelig behandling. Da personoplysninger til VIS først skal indsamles på den europæiske onlinevisumplatform, er EDPS derfor af den opfattelse, at platformen også bør tilvejebringe oplysninger om behandlingen af personoplysninger i forbindelse med VIS i overensstemmelse med artikel 37, stk. 1, i VIS-forordningen. I betragtning af den operationelle gennemførelse af interoperabilitet og den deraf følgende behandling af personoplysninger til flere formål bør retten til information desuden ikke begrænses til at give oplysninger om formålene med at behandle oplysningerne inden for VIS. Der bør også gives oplysninger om den behandling, der finder sted i alle de øvrige store RIA-databasesystemer og interoperabilitetskomponenter, der er omfattet af interoperabilitetsrammen.

1. INDLEDNING OG BAGGRUND

2. Forslaget sigter mod at strømline og harmonisere procedurerne inden for rammerne af den fælles visumpolitik og tilpasse rejser, indrejsekrav og grænsekontrollen inden for Schengenområdet gennem digitalisering og interoperabilitetsrammen ved grænserne ( 9 ) . Med henblik herpå vil forslaget udskifte visummærkaten i papirform med et digitalt visum og indføre et obligatorisk europæisk digitalt onlinevisumansøgningsskema.

3. Det estiske rådsformandskab indledte drøftelser om indførelse af en onlinevisumansøgning ( 10 ) og et digitalt visum ( 11 ) tilbage i 2017. I 2018 indledte Kommissionen debatten om digitalisering af visumbehandlingen og bebudede i sin meddelelse om visumpolitikken, at der ville blive iværksat gennemførlighedsundersøgelser og pilotprojekter for at bane vejen for fremtidige forslag ( 12 ) . Den nye pagt om migration og asyl fastsatte målet om at gøre visumproceduren fuldt digitaliseret senest i 2025 med et digitalt visum og mulighed for at indgive visumansøgninger online ( 13 )

4. Denne udtalelse fra EDPS er fremsat på grundlag af en høring fra Europa-Kommissionen af 28. april 2022 i henhold til artikel 42, stk. 1, i EUDPR. EDPS glæder sig over henvisningen til denne høring i forslagets betragtning 47.

12. KONKLUSIONER

24. På baggrund af ovenstående fremsætter EDPS følgende henstillinger: (1) at præcisere betragtning 14 for at sikre, at personer med problemer relateret til digital tilgængelighed bør have ret til at indgive deres ansøgninger personligt, og for at afspejle denne regel i forslagets dispositive del (2) at fjerne henvisningen i forslagets artikel 2, stk. 3, til IP-adresser som en del af oplysningerne i visumansøgningen i henhold til artikel 7b, stk. 5 (3) at fastlægge en fælles procedure for at sikre, at datakvalitetskontrollen af de personoplysninger, der anføres i ansøgningsskemaet via den europæiske platform til digital visumansøgning, er homogen og kan kontrolleres blandt forskellige interessenter (4) at præcisere roller og ansvarsområder blandt eu-LISA, medlemsstaternes myndigheder og, hvis det er relevant, de eksterne tjenesteydere, der er involveret i behandlingen af personoplysninger via den europæiske platform til digital visumansøgning (5) at fjerne undtagelsen fra artikel 44, stk. 1, i forordning (EF) nr. 810/2009 som nævnt i forslagets artikel 1, nr. 29) for at sikre kryptering af personoplysninger, som eksterne tjenesteudbydere har adgang til via EU-ansøgningsplatformen, via portalen for eksterne tjenesteydere, og mere generelt at indføre sikkerhedsmekanismer for brugen af denne portal (6) at fastlægge robuste autenticeringsmekanismer som en del af den sikre kontotjeneste (7) i den europæiske platform til digital visumansøgning at medtage oplysninger om behandlingen af personoplysninger med henblik på VIS og yderligere formål afledt af den operationelle gennemførelse af interoperabilitetsrammen.

Bruxelles, den 21. juni 2022. Wojciech Rafał WIEWIÓROWSKI

(1) Europa-Parlamentets og Rådets forordning (EF) nr. 767/2008 af 9. juli 2008 om visuminformationssystemet (VIS) og udveksling af oplysninger mellem medlemsstaterne om visa til kortvarigt ophold (EUT L 218 af 13.8.2008, s. 60).

(2) Europa-Parlamentets og Rådets forordning (EF) nr. 810/2009 af 13. juli 2009 om en fællesskabskodeks for visa (EUT L 243 af 15.9.2009, s. 1).

(3) Europa-Parlamentets og Rådets forordning (EU) 2017/2226 af 30. november 2017 om oprettelse af et ind- og udrejsesystem til registrering af ind- og udrejseoplysninger og oplysninger om nægtelse af indrejse vedrørende tredjelandsstatsborgere, der passerer medlemsstaternes ydre grænser, om fastlæggelse af betingelserne for adgang til ind- og udrejsesystemet til retshåndhævelsesformål og om ændring af konventionen om gennemførelse af Schengenaftalen og forordning (EF) nr. 767/2008 og (EU) nr. 1077/2011 (EUT L 327 af 9.12.2017, s. 20).

(4) Rådets forordning (EF) nr. 1683/95 af 29. maj 1995 om ensartet udformning af visa (EFT L 164 af 14.7.1995, s. 1).

(5) Rådets forordning (EF) nr. 333/2002 af 18. februar 2002 om ensartet udformning af ark til påføring af visum udstedt af medlemsstater til personer, hvis rejsedokumenter ikke anerkendes af den medlemsstat, der udarbejder det pågældende ark (EFT L 53 af 23.2.2002, s. 4).

(6) Rådets forordning (EF) nr. 693/2003 af 14. april 2003 om indførelse af et særligt, forenklet transitdokument (FTD) og et forenklet jernbanetransitdokument (FRTD) samt om ændring af de fælles konsulære instrukser og Den Fælles Håndbog (EUT L 99 af 17.4.2003, s. 8).

(7) Rådets forordning (EF) nr. 694/2003 af 14. april 2003 om ensartet udformning af forenklede transitdokumenter (FTD) og forenklede jernbanetransitdokumenter (FRTD) som omhandlet i forordning (EF) nr. 693/2003 (EUT L 99 af 17.4.2003, s. 15).

(8) Konvention om gennemførelse af Schengenaftalen af 14. juni 1985 mellem regeringerne for staterne i Den Økonomiske Union Benelux, Forbundsrepublikken Tyskland og Den Franske Republik om gradvis ophævelse af kontrollen ved de fælles grænser (EFT L 239 af 22.9.2000, s. 19).

(9) COM(2022) 658 final, s. 7.

(10) Formandskabet for Rådet for Den Europæiske Union – »e-Visa: Improving the current visa process with online visa application«, 12546/17, oktober 2017.

(11) Formandskabet for Rådet for Den Europæiske Union – »e-Visa: Improving the current visa process with digital visa«, 11816/17, oktober 2017.

(12) Meddelelse fra Kommissionen til Europa-Parlamentet og Rådet om tilpasning af den fælles visumpolitik til de nye udfordringer, COM (2018) 251 final.

(13) COM(2020) 609 final, s. 13.